28वीं सुनवाई में भी लॉरेंस सहित कई आरोपी कोर्ट में पेश नहीं, अगली सुनवाई 11 जुलाई को
Punjabi Singer Sidhu Moosewala Murder Case Hearing Update सिद्धू मूसेवाला हत्याकांड को 395 दिन हो चुके हैं। मामले में आज 28वीं सुनवाई मानसा के मुख्य न्यायिक मजिस्ट्रेट (CJM) करेंगे। इस मामले में 27 सुनवाइयां हो चुकी हैं,
सिद्धू मूसेवाला हत्याकांड को 395 दिन हो चुके हैं। मामले में बुधवार को 28वीं सुनवाई पर भी मानसा कोर्ट में सभी आरोपी पेश नहीं हुए। जिसके बाद इस मामले की अगली सुनवाई 11 जुलाई हो होगी।
इस मामले में 27 सुनवाइयां हो चुकी हैं, लेकिन आज तक आरोपियों पर चार्ज फ्रेम नहीं हो पाए। इसस पहले मूसेवाला की मां चरण कौर ने भी पोस्ट डाल सवाल किया था कि क्या 28वीं सुनवाई में सभी आरोपी कोर्ट के सामने पेश हो पाएंगे।
दरअसल, सिद्धू मूसेवाला हत्याकांड मामले में कोर्ट ने जेल प्रशासन को सभी आरोपियों को व्यक्तिगत रूप से या वीडियो कॉन्फ्रेंसिंग के माध्यम से पेश करने के निर्देश दिए थे, ताकि कोर्ट की कार्रवाई आगे बढ़ाई जा सके। लेकिन बुधवार को 14 आरोपियों को वीडियो कॉन्फ्रेंस और कुछ मानसा कोर्ट में पेश किया गया। लेकिन लॉरेंस बिश्नोई, जग्गू भगवानपुरिया और दीपक टीनू को कोर्ट में ना वीडियो ना फिजिकली पेश किया गया। जिसके चलते इस बार भी सभी आरोपियों पर चार्ज फ्रेम नहीं हो पाए हैं।
कोर्ट ने एक बार फिर सभी आरोपियों को 11 जुलाई को कोर्ट में पेश होने के लिए कहा है। गौरतलब है कि जांच कमेटी (SIT) ने गैंगस्टर लॉरेंस, गोल्डी बराड़ और जग्गू भगवानपुरिया सहित 31 अभियुक्तों के खिलाफ 2 चार्जशीट दायर की हैं। जिसमें दावा किया गया है कि ये हत्याएं लॉरेंस और बंबीहा गैंग के बीच बदले की भावना से की गई थी।
9 महीने में तय नहीं हुए आरोप
मूसेवाला मामले में पंजाब पुलिस द्वारा चार्जशीट दायर किए हुए 9 महीने से अधिक समय बीत चुका है, लेकिन कोर्ट ने अभी तक आरोपियों के खिलाफ आरोप तय नहीं किए हैं। इसके पीछे का बड़ा कारण अधिकारियों के लिए सभी आरोपियों को एक साथ या वीडियो कॉन्फ्रेंसिंग के माध्यम से पेश करना एक चुनौती है।
6 से अधिक आरोपी नहीं हुए कोर्ट में पेश
इस मामले में अभी तक 6 से ज्यादा आरोपियों को कोर्ट में पेश नहीं किया गया है। लॉरेंस को 27 सुनवाई में सिर्फ एक बार वीडियो कॉन्फ्रेंसिंग के जरिए कोर्ट में पेश किया गया है। कुल 31 आरोपियों में से पुलिस ने 27 को गिरफ्तार किया था, लेकिन उनमें से 2 मनदीप सिंह और मनमोहन सिंह तरनतारन जिले की गोइंदवाल जेल में हुई झड़प में मारे गए थे।
गोल्डी बराड़, लिपिन नेहरा, अनमोल बिश्नोई, लॉरेंस के भाई और उनके भतीजे सचिन बिश्नोई थापन विदेश में बैठे हैं। जबकि, अमृतसर के अटारी में पुलिस मुठभेड़ में दो आरोपी (जगदीप रूपा और मनप्रीत) मारे गए थे। अभी 25 आरोपी जेलों में बंद हैं।
29 मई 2022 को हुई थी सिद्धू मूसेवाला की हत्या
सिद्धू मूसेवाला के नाम से मशहूर शुभदीप सिंह सिद्धू की 29 मई 2022 को पंजाब के मानसा जिले में गोली मारकर हत्या कर दी गई थी। पंजाब सरकार के मुताबिक इस मामले में अब तक 29 लोगों को गिरफ्तार किया गया है, दो आरोपी मुठभेड़ में मारे गए और 5 को भारत के बाहर से लाया जाना है। इसके लिए राज्य सरकार केंद्र और अन्य एजेंसियों के संपर्क में हैं। सिद्धू मूसेवाला की हत्या के मामले में मुख्य आरोपी गैंगस्टर लॉरेंस बिश्नोई गैंग का गोल्डी बराड़ है।
गैंगस्टर लॉरेंस बठिंडा जेल में शिफ्ट
दिल्ली की जेल में लॉरेंस ही हत्या के इनपुट के बाद उसे बठिंडा जेल में भेज दिया गया था। NIA ने फिरौती के मामले में लॉरेंस को रिमांड पर लिया था। रिमांड खत्म होते ही उसे दिल्ली जेल प्रशासन की मांग पर बठिंडा भेजा गया। अब पंजाब के सभी मामले खत्म होने के बाद ही लॉरेंस पंजाब से बाहर जा पाएगा।